送李虞仲秀才歸東都因寄元李二友
作者：楊巨源
朝代：唐

paragraphs: 高翼閑未倦，孤雲曠無期。
晴霞海西畔，秋草燕南時。
鄴中多上才，耿耿丹霄姿。
顧我於逆旅，與君發光儀。
同將儒者方，獲忝攜人知。
幽蘭與芳佩，寒玉鏘美詞。
舊友在伊洛，鳴蟬思山陂。
到來再春風，夢盡雙瓊枝。
素業且無負，青冥殊未遲。
南橋天氣好，脈脈一相思。